Bomdreigement by sentrum in Pretoria(Foto: Kolonnade-winkelsentrum)) Die Kolonnade-winkelsentrum in Montana Park in Pretoria het vanoggend (Dinsdag) ŉ bomdreigement ontvang. Volgens Monique Janse van Rensburg, bemarkingsbestuurder, het die sentrum se ontvangskantoor omstreeks 09:10 ŉ oproep met dié dreigement ontvang. “Die winkelsentrum is volgens noodprosedure ontruim. Die polisie en die bomeenheid is tans op perseel en deursoek die winkelsentrum,” lui ŉ verklaring op die sentrum se Facebook-blad. “Die winkels sal weer heropen sodra die owerhede bevestig dat die sentrum veilig is.” Maroela Media het navraag aan die polisie en die Kolonnade-winkelsentrumbestuur gestuur, maar wag nog op terugvoer. Die sentrum se landlyn bly ook onbeantwoord.